text: 12. ΒΑΣΙΛΙΚΟΝ ΔΙΑΤΑΓΜΑ υπ’ αριθ.678 της 17/29 Οκτ. 1970 (ΦΕΚ Α΄ 229) Περί παροχής μηνιαίου χρηματικού βοηθήματος εις Χανσενικούς ναυτικούς. Έχοντες υπ’όψιν: α)Τας διατάξεις του Νόμ. 6002/1934 «περί προστασίας των ανέργων εργατών θαλάσσης και των οικογενειών αυτών» (ΦΕΚ 37 Α΄). β)Το άρθρον μόνον του Νόμ.6287/1934 «περί τροποποιήσεως του Νόμ. 6002/34 περί προστασίας των ανέργων εργατών θαλάσσης και των οικογενειών αυτών» (ΦΕΚ 330 Α΄). γ)Το άρθρ. 1 του Α.Ν. 113/1936 «περί συμπληρώσεως του Νόμ. 6002/1934 «περί προστασίας των ανέργων εργατών θαλάσσης και των οικογενειών αυτών» (ΦΕΚ 398 Α΄). δ)Την κατά την υπ’ αριθ. 3194/34/27.6.1970 συνεδρίασιν της ΔΕΟΝ ληφθείσαν απόφασιν. ε)Την υπ’ αριθ. 727/24.9.70 γνωμοδότησιν του Σ.τ.Ε., προτάσει του επί της Εμπορικής Ναυτιλίας Υπουργού, απεφασίσαμεν και διατάσσομεν: Άρθρ.1.-«Ναυτικοί καταστάντες ή καθιστάμενοι ανίκανοι προς οιανδήποτε εργασίαν συνεπεία προσβολής εκ της νόσου του Χάνσεν, τυγχάνουν κατά τον χρόνον της νοσηλείας των εν Δημοσίω νοσοκομείω λοιμωδών νόσων ως και μετά την εξ’ αυτού έξοδόν των, μηνιαίου χρηματικού βοηθήματος ως ακολούθως: α)Οι κεκτημένοι θαλασσίαν, υπηρεσίαν 18 μηνών και άνω ίσον προς τον εκάστοτε μηνιαίον βασικόν μισθόν της ειδικότητος του ναυτόπαιδος ακτοπλοίας ως ούτος καθορίζεται δια των οικείων συλλογικών συμβάσεων και αποφάσεων του Υπουργείου Εμπορικής Ναυτιλίας. β)Οι κεκτημένοι θαλασσίαν υπηρεσίαν μικροτέραν των 18 μηνών ίσον προς το ήμισυ του εκάστοτε μηνιαίου βασικού μισθού της ειδικότητος του ναυτόπαιδος ακτοπλοΐας ως ούτος καθορίζεται ανωτέρω». Το άρθρ. 1 αντικατασταθέν δια του άρθρου μόνου Β.Δ. 386 της 4/31 Μαΐου 1973 (ΦΕΚ Α΄116) αντικατεστάθη εκ νέου ως άνω δια του Π.Δ. 366 της 3/21 Μαΐου 1974 (ΦΕΚ Α΄139). Άρθρ.2.-1.Αι κατά τα ανωτέρω προϋποθέσεις δια την καταβολήν του βοηθήματος εξακριβούνται, η μεν ναυτική υπηρεσία εκ των Μητρώων Ναυτικών του Υπουργείου Εμπορικής Ναυτιλίας, η δε προσβολή εκ της νόσου Χάνσεν και η συνεπεία ταύτης ανικανότης προς εργασίαν δια βεβαιώσεως του Δημοσίου Νοσοκομείου Λοιμωδών Νόσων. 2.Ναυτική υπηρεσία μείζων των δεκαπέντε ημερών θεωρείται ως πλήρης μην δια τον υπολογισμόν του ανωτέρω βοηθήματος, ενώ υπηρεσία μέχρι και δεκαπέντε ημερών δεν λαμβάνεται υπ’ όψει. 3.Το ως άνω μηνιαίον χρηματικόν βοήθημα αποτελεί ειδικήν προσωποπαγή παροχήν χορηγουμένην εφ’ όσον υφίσταται η κατά το άρθρ. 1 του παρόντος οριζομένη ανικανότης. 4.Η παροχή του βοηθήματος αναστέλλεται κατά το χρονικόν διάστημα, καθ’ ον ο δικαιούχος επιδοτείται αποδεδειγμένως οθενδήποτε και δι’ οιανδήποτε αιτίαν έχουσαν ως προϋπόθεσιν την ασθένειαν του Χάνσεν, πλην της υπό του Δημοσίου καταβολής ημερησίου επιδόματος προς συμπλήρωσιν τροφής. Εαν το εξ ετέρας πηγής επίδομα τυγχάνη έλασσον του κατά τας διατάξεις των εδαφ. α΄ και β΄ του άρθρ. 1 του παρόντος οριζομένου μηνιαίου βοηθήματος, το τελευταίον περικόπτεται κατά το ποσόν του εξ άλλης πηγής επιδόματος. Άρθρ.3.-Η κατά το παρόν Β.Δ/μα προκαλουμένη δαπάνη βαρύνει το Κεφάλαιον Ασθενείας και Ανεργίας Ναυτικών (ΚΑΑΝ), καταβάλλεται δε υπό του Οίκου Ναύτου εις τους δικαιούχους ναυτικούς, εφαρμοζομένων εν προκειμένω κατ’ αναλογίαν των λοιπών διατάξεων του εν ισχύϊ Β.Δ/τος υπ’ αριθ. 83/1962 «περί προστασίας κατά της ασθενείας των ναυτικών και των οικογενειών αυτών» (ΦΕΚ 23 Α΄). Άρθρ.4.-Από της ισχύος του παρόντος καταργούνται: α)Το Β.Δ. υπ’ αριθ. 36/1968 «περί παροχής προσωρινού χρηματικού βοηθήματος εις Χανσενικούς ναυτικούς» (ΦΕΚ 8 Α΄). β)Το Β.Δ. υπ’ αριθ. 463/1968 «περί συμπληρώσεως των διατάξεων του υπ’ αρίθ. 36/1968 Β.Δ/τος «περί παροχής προσωρινού χρηματικού βοηθήματος, εις τους Χανσενικούς ναυτικούς» (ΦΕΚ 152 Α΄) και γ)Το Β.Δ. υπ’ αριθ. 251/1970 «περί τροποποιήσεως του υπ’ αριθ. 36/1968 Β.Δ/τος «περί παροχής προσωρινού χρηματικού βοηθήματος εις Χανσενικούς ναυτικούς» (ΦΕΚ 76 Α΄). 